Rīgā, 2022.gada 10.maijā

Baltinavas vidusskolas vecākiem

Cienījamie vecāki!

Paldies Jums par sniegto atbalstu skolas, izglītības programmu akreditācijā un skolas direktora profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Baltinavas vidusskola un tās īstenotās izglītības programmas *Pamatizglītības programma, Vispārējās vidējās izglītības vispārizglītojošā virziena programma, Vispārējās vidējās izglītības programma, Speciālās pamatizglītības programma izglītojamajiem ar mācīšanās traucējumiem*  ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
2. Skolas direktora Imanta Slišānadarbs tiek vērtēts ļoti labi, tādējādi atzīstot, ka direktors tikpat aktīvi arī nākamajos gados ir jāturpina darbs pārmaiņu ieviešanai izglītības iestādē.
3. Baltinavas vidusskolas stiprās puses ir tās pozitīvs tēls sabiedrībā, kurā izglītības procesā tiek kopta latgaliskā identitāte un latgaliešu kultūra, kas veido izglītojamiem piederības sajūtu skolai un vietējai kopienai.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas dibinātāju, direktoru un vietniekiem, skolotājiem, atbalsta personālu, skolas padomes un vecāku pārstāvjiem, skolēnu pašpārvaldes pārstāvjiem.
2. 8 mācību priekšmetu stundu vērošana (klātienes stundas vērotas on-line režīmā).
3. Skolas (virtuāla) apskate kopā ar direktoru.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā e-klase, audzināšanas darba prioritātes, skolēnu kavējumi, u.c.).
5. Situāciju analīze par pedagoģijas, skolvadības un skolas aktuālās darbības jautājumiem.
6. Tīmekļvietnes un komunikācijas sociālajos medijos analīze.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi pašvērtēšanas un ar to saistīto attīstības plānošanas pilnveidošanu, tai skaitā pievēršot uzmanību audzināšanas darba kvalitātes plānošanai, tā sekmējot mērķtiecīgu vadības un pedagogu darbību, sasniedzot plānotos rezultātus izglītības procesā.

Novēlu Jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Natālija Geriņa